Sklep I Kr 3/2012
Sodna praksa Vrhovnega sodišča, 2012-02-02

pristojnost sodišča - izvršitev odločb - pristojnost sodišča za postopek izvrševanja denarne sankcije - predlog za izvrševanje denarnih in drugih sankcij za prekrške, ki so jih izrekli pristojni organi v RS - izvrševanje denarne sankcije v drugi državi članici - posebna pristojnost

Postopek izvršitve denarne kazni (globe) v drugi državi članici EU se začne z vložitvijo predloga za izvršitev odločbe, s katero je izrečena sankcija za prekršek, pristojnemu izvršitvenemu organu druge države članice.

Za postopek izvrševanja denarne sankcije v drugi državi članici Evropske Unije je  krajevno pristojno Okrajno sodišče v Celju.

1. Storilcu H. GmbH je bila zaradi prekrška po osmem odstavku 59. člena Zakona o varnosti cestnega prometa (v nadaljevanju ZVCP-1) s plačilnim nalogom Postaje prometne policije Kranj z dne 5. 1. 2010 izrečena globa v višini 2.000 EUR. Postaja prometne policije Kranj je na Okrajno sodišče v Kranju dne 14. 7. 2010 vložila pobudo za izvršitev globe, to sodišče pa je zadevo z dopisom POM PR 88/2010 z dne 4. 4. 2011 v reševanje odstopilo Okrajnemu sodišču v Celju. Okrajno sodišče v Celju je izdalo sklep Pom PR 24/2011 z dne 23. 12. 2011, s katerim se je v tej zadevi izreklo za nepristojno in zadevo vrnilo v reševanje Okrajnemu sodišču v Kranju. Spor o pristojnosti je na podlagi drugega odstavka 82. člena Zakona o prekrških (v nadaljevanju ZP-1) sprožilo Višje sodišče v Ljubljani z dopisom POM PR 88/2010 z dne 6. 1. 2012.

2. Višje sodišče v Ljubljani v predlogu za odločitev v kompetenčnem sporu navaja, da je za odločanje o zadevi pristojno Okrajno sodišče v Celju, saj Okrajno sodišče v Kranju po vložitvi pobude Postaje prometne policije Kranj še ni začelo postopka, da bi ga bilo dolžno dokončati po določilih šestega odstavka 52. člena prehodnih določb ZP-1G. Pristojnost Okrajnega sodišča v Celju pa je utemeljena tudi iz ekonomskih razlogov, saj je specializirano za te postopke in bo lahko racionaliziralo stroške.

3. Denarno sankcijo, ki jo je fizični ali pravni osebi izrekel pristojni organ v Republiki Sloveniji, se po določbah Zakona o sodelovanju v kazenskih zadevah z državami članicami Evropske unije (v nadaljevanju ZSKZDČEU) lahko izvrši tudi v drugi državi članici, v kateri ima ta oseba prebivališče oziroma sedež ali premoženje oziroma kjer prejema dohodke (prvi odstavek 85. člena ZSKZDČEU).  Predlog za priznanje in izvršitev odločbe, s katero je izrečena denarna sankcija (v nadaljevanju predlog za izvrševanje), posreduje pristojnemu izvršitvenemu organu druge države članice sodišče, ki je izreklo sankcijo na prvi stopnji. Če pa je denarno sankcijo na prvi stopnji izrekel prekrškovni organ, lahko pristojno okrajno sodišče vloži predlog na obrazloženo pobudo prekrškovnega organa (drugi odstavek 85. člena ZSKZDČEU).

4. Krajevna pristojnost za odločanje v prekrškovnih zadevah iz prejšnjega odstavka je z novelo ZP-1G, ki je stopila v veljavo 13. 3. 2011, urejena v šestem odstavku 214. člena ZP-1. Ta določa, da je za odločanje v zadevah priznavanja in izvrševanja odločb sodišč in drugih pristojnih organov v državah članicah Evropske unije, s katerimi so izrečene denarne sankcije za prekrške ali za druge kršitve predpisov, in za izvrševanje denarnih in drugih sankcij za prekrške, ki so jih izrekli pristojni organi v Republiki Sloveniji, v državah članicah Evropske unije, izključno pristojno Okrajno sodišče v Celju. Po določbi petega odstavka 52. člena prehodnih in končnih določb ZP-1G, se določba šestega odstavka 214. člena ZP-1 uporablja v zadevah, v katerih do dneva uveljavitve tega zakona (to je do 13. 3. 2011), še ni bil vložen predlog za izvršitev denarnih in drugih sankcij za prekrške, ki so jih izrekli pristojni organi v Republiki Sloveniji. Za vse zadeve izvrševanja denarnih sankcij za prekrške v drugi državi članici po določbah ZSKZDČEU, za katere do 13. 3. 2011 pristojno okrajno sodišče še ni vložilo predloga za izvrševanje pristojnemu izvršitvenemu organu druge države članice, je torej od tega dne dalje izključno pristojno Okrajno sodišče v Celju. Postopek izvrševanja denarne sankcije v drugi državi članici se začne, ko pristojno okrajno sodišče posreduje predlog za izvrševanje pristojnemu organu države izvršitve in ne že z vložitvijo obrazložene pobude prekrškovnega organa pristojnemu okrajnemu sodišču. Po določbah ZP-1, ki je veljal do uveljavitve ZP-1G, se nadaljujejo in končujejo samo tisti postopki izvrševanja denarnih sankcij, ki so se do 13. 3. 2011 že začeli, kar pomeni, da je bil do navedenega dne že vložen predlog za izvrševanje pristojnemu izvršitvenemu organu druge države članice (šesti odstavek 52. člena ZP-1G).

5. V obravnavanem primeru je Postaja prometne policije Kranj 14. 7. 2010 Okrajnemu sodišču v Kranju podala pobudo za vložitev predloga za izvršitev plačilnega naloga z dne 5. 1. 2010. Okrajno sodišče v Kranju predloga za izvrševanje vse do uveljavitve novele ZP-1G (13. 3. 2011) pristojnemu izvršitvenemu organu druge države članice (Avstriji) še ni posredovalo. Po uveljavitvi novele ZP-1G pa je z dopisom z dne 4. 4. 2011 zadevo odstopilo v reševanje sedaj izključno pristojnemu Okrajnemu sodišču v Celju. Okrajno sodišče v Celju se je s sklepom izreklo za nepristojno, z obrazložitvijo, da je Postaja prometne policije Kranj že dne 14. 7. 2010 (to je pred uveljavitvijo šestega odstavka 214. člena ZP-1) vložila predlog za izvrševanje denarne sankcije pri Okrajnem sodišču v Kranju.

6. Vrhovno sodišče ugotavlja, da je Postaja prometne policije Kranj 14. 7. 2010 vložila pobudo takrat pristojnemu okrajnemu sodišču za izvrševanje denarne sankcije v drugi državi članici. Predlog  za izvrševanje v obravnavani zadevi še ni bil posredovan pristojnemu izvršitvenemu organu druge države članice (Avstrije). Ni mogoče pritrditi stališču Okrajnega sodišča v Celju, da se je postopek izvršitve denarne sankcije v drugi državi članici začel že z vložitvijo policijske pobude. Postopek se bo začel z vložitvijo predloga za izvršitev odločbe, s katero je izrečena sankcija za prekršek pristojnemu izvršitvenemu organu druge države članice, za kar je v skladu s šestim odstavkom 214. člena ZP-1, v zvezi s petim in šestim odstavkom 52. člena ZP-1G, od 13. 3. 2011 dalje izključno pristojno Okrajno sodišče v Celju.

7. Vrhovno sodišče je na podlagi prvega odstavka 83. člena ZP-1 odločilo, da je za postopek izvrševanja denarne sankcije v drugi državi članici Evropske Unije pristojno Okrajno sodišče v Celju.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.